Με την απόφαση 1333/2018 του Αρείου Πάγου απορρίπτεται η εισαγγελική αναίρεση κατά του Τάσου Θεοφίλου.

Υπενθυμίζεται ότι ο Τάσος Θεοφίλου αθωώθηκε για όλες τις κατηγορίες όταν δικάστηκε σε δεύτερο βαθμό, ωστόσο είχε ασκηθεί αίτημα αναίρεσης από τον αντιεισαγγελέα Αρείου Πάγου Ιωάννη Αγγελή.

Ο συνήγορος του Τάσου Θεοφίλου Κώστας Παπαδάκης δήλωσε στο omniatv:

«Υπάρχουν δικαστές οι οποίοι δεν υπηρετούν τις σκοπιμότητες της αντιτρομοκρατικής. Όταν ένα κίνημα αγωνίζεται καταφέρνει να επιβάλει τη δικαιοσύνη και στη δικαστική εξουσία. Η απόφαση είναι ορόσημο διότι είναι η πρώτη φορά που δικογραφία της αντιτρομοκρατικής καταλήγει αμετάκλητα σε αθωωτική απόφαση. Είναι ένα μεγάλο χαστούκι μετά κι απ’ την αθώωση της Ηριάννας. Τίθεται ζήτημα αναζήτησης ευθυνών από την κυβέρνηση. Δε γίνεται όλοι αυτοί οι άνθρωποι που στήνουν σκευωρίες να είναι στις καρέκλες τους προσανατολισμένοι πάντα στον αριστερό και αντιεξουσιαστικό χώρο, και να μην υφίστανται καμία απολύτως ευθύνη. Η απόφαση αυτή επίσης αποδομεί την αποδεικτική κατάχρηση του DNA ως αποδεικτικού υπερόπλου εναντίον μιας γενιάς συνήθων υπόπτων που ετοίμαζε για τις επόμενες δεκαετίες η αντιτρομοκρατική.»